(17)

Be to, Komisija prašo suinteresuotųjų šalių visų pirma pateikti savo nuomonę toliau išdėstytais klausimais, susijusiais su serveryje veikiančios taikomosios programos kliento perėjimu nuo korporacijos Thomson Reuters tikralaikės paslaugos prie kito konsoliduotų tikralaikių duomenų santraukų teikėjo: a) Ar nustačius tokį įkainių dydį (įskaitant minimalų įkainį) Thomson Reuters klientai turi galimybę pakankamai sumažinti su simbolių sistema susijusias teikėjo keitimo sąnaudas, kad galėtų pereiti prie kito teikėjo, jei to norėtų? Įvertinkite šiuos dalykus: i) elektroninės nuorodų bibliotekos įkainius, kuriuos jūsų įmonė turėtų mokėti, jeigu iš dalies ir (arba) visiškai pakeistų korporacijos Thomson Reuters konsoliduotų tikralaikių duomenų santraukas kitomis; ii) kokią dalį elektroninės nuorodų bibliotekos įkainiai sudarytų atsižvelgiant į pradinį konsoliduotų tikralaikių duomenų santraukos įkainį (kiekvienu atveju po taikomų nuolaidų), kurį jūsų įmonė šiuo metu moka korporacijai Thomson Reuters: i) 1–3 proc., ii) 4–6 proc., iii) 7–9 proc. arba iv) daugiau kaip 10 proc.; ir iii) mėnesinio įkainio kategoriją, kuri būtų taikoma jūsų įmonei įvairioms verslo veiklos rūšims (žr. įsipareigojimų I priede pateiktą įkainių sąrašą). b) Ar manote, kad reguliariai teikiama atnaujinta informacija apie RFPK yra būtina elektroninės nuorodų bibliotekos licencijos dalis, reikalinga jūsų įmonei siekiant sudaryti palankesnes sąlygas keisti konsoliduotų tikralaikių duomenų santraukos teikėjus? c) Ar manote, kad elektroninės nuorodų bibliotekos apribojimas leidžiant keisti tik serveryje veikiančias taikomąsias programas (konkrečiai netaikant šio apribojimo naudojimui, kai operatorius yra žmogus) pakankamas siekiant išspręsti Komisijos pirmiau nurodytas su RFPK susijusias problemas? d) Įsipareigojimų geografinė aprėptis – serveryje veikiančios taikomosios programos, kurias naudoja EEE įmonės. Jie taikomi serveryje veikiančioms taikomosioms programoms, kurias naudoja už EEE ribų veikiančios įmonės, jei jie yra pagrįstai reikalingi. Ar manote, jog to pakanka, kad EEE veikiančios įmonės galėtų pasinaudoti įsipareigojimais ir pakeisti teikėją, jei jie to norėtų? Jei ne, paaiškinkite, kodėl dėl siūlomos geografinės aprėpties negalėtumėte pakeisti jūsų EEE veikiančios įmonės teikėjo. Jeigu tinkama, išdėstykite papildomus pavyzdžius (be korporacijos Thomson Reuters nurodytųjų IV priede). e) Korporacijos Thomson Reuters teigimu, RFPK, kuriems taikoma taisomoji priemonė, sudaro 95 proc. pasaulinio likvidumo. Thomson Reuters teigia, kad nebūtina ir neveiksminga taisomosios priemonės taikymo sritį įtraukti ne biržos RFPK, pagal kuriuos identifikuojamas tik atskiras bendraautoris ir jo kaina. Ar manote, kad to pakanka siekiant turėti veiksmingą taisomąją priemonę? f) Pateikite informacijos apie galimas trečiąsias šalis, kurios yra pajėgios ir (arba) komerciškai suinteresuotos kurti pakeitimo priemones, kuriomis naudodamasis klientas galėtų lengviau pakeisti teikėją. Jei įmanoma, apskaičiuokite, kokios tikėtinos tokios paslaugos klientų išlaidos. g) Ar manote, kad nediskriminavimo kitų licencijų atžvilgiu nuostatos, įtrauktos į korporacijos Thomson Reuters įsipareigojimus (žr. 8 ir 12 punktus), yra pakankamos ir tinkamos: i) klientams, norintiems pakeisti teikėją; ir ii) trečiųjų šalių kūrėjams, siekiantiems palengvinti teikėjo pakeitimą?